סם רוקוול

**סם רוקוול** (באנגלית: **Sam Rockwell**; נולד ב-5 בנובמבר 1968) הוא שחקן קולנוע, טלוויזיה ותיאטרון אמריקאי הוא זכה בפרס האוסקר לשחקן המשנה הטוב ביותר, על גילום השוטר ג'ייסון דיקסון בסרט "שלושה שלטים מחוץ לאבינג, מיזורי" (2017). הוא היה מועמד באותה קטגוריה על גילום ג'ורג' וו. בוש בסרט הסאטירה הפוליטית "סגן הנשיא" (2018). הוא גם גילם את בוב פוסי במיני-סדרה "פוסי/ורדון" (2019) אשר זיכה אותו במועמדות לפרס אמי ולפרס גלובוס הזהב, בעוד שהופעתו בגרסה המחודשת של "אמריקן באפלו" (אנ')" (2022) זיכתה אותו במועמדות לפרס טוני. 

סרטיו האחרים של רוקוול כוללים את "גרין מייל" (1999), "הכיבוש הגלקסיה" (1999), "המלאכיות של צ'רלי" (2000), "וידויים של מוח מסוכן" (2002), "אנשי המזימות" (2003), "מדריך הטרמפיסט לגלקסיה" (2005), "ההתנקשות בג'סי ג'יימס על ידי הפחדן רוברט פורד" (2007), "פרוסט/ניקסון" (2008), "ירח" (2009), "איירון מן 2" (2010), "ג'וג'ו ראביט" (2019) ו"תראו אותם רצים" (2022). בשנת 2025, הוא החל לשחק בעונה השלישית של הסדרה "הלוטוס הלבן". 

## ביוגרפיה
רוקוול נולד ב-5 בנובמבר 1968, בדיילי סיטי, קליפורניה. הוא בנם היחיד של השחקנים פיט רוקוול ופני הס. לאחר גירושיהם, כשהיה בן חמש, גדל רוקוול עם אביו בסן פרנסיסקו ובילה את הקיץ עם אמו בניו יורק. בגיל 10, הופיע בקצרה על הבמה בתור המפרי בוגרט במערכון קומי מאולתר באיסט וילג' עם אמו.

הוא התחיל את לימודיו בתיכון בבית הספר לאמנות על שם רות אסאווה (אנ') בסן פרנסיסקו עם מרגרט צ'ו ואיישה טיילר, אך קיבל את תעודת הבגרות שלו מ"אורבן פיונירס", בית ספר אלטרנטיבי בסגנון "לימודי חוץ". לאחר שהופיע בסרט עצמאי במהלך שנתו האחרונה, הוא עבר לניו יורק כדי לפתח קריירת משחק. בהמשך הוא נרשם ללימודי משחק בסטודיו ויליאם אספר (אנ') במנהטן.

## קריירה
רוקוול התגלה לראשונה בשנת 1989 בסרט האימה "בית הליצן". בתחילת שנות ה-90 החל לצבור ניסיון בזכות תפקידי אורח בסדרות והופעות קטנות בשובר הקופות "צבי הנינג'ה" ובסרטים העצמאיים "ברוקלין- תחנה אחרונה", ו"מבוכה מפוארת" לצידו של בן אפלק.
נקודת התפנית בקריירה שלו הייתה כששיחק תפקיד מוביל בדרמה הקומית "פנטזיה לאור ירח" בה שיחק לצידו של ג'ון טורטורו.
זכה לראשונה לתשומת לב ולאהדת המבקרים בזכות ההופעה שלו בדרמה הבריטית "ידידות אחרת" לצידה של מישה ברטון.
ב-1998 שיחק בתפקידים ראשיים בקומדיות הפשע "טעויות במאפיה" ו"קורס לרצח".

ב-1999 זכה רוקוול להתפרסם לראשונה בהפקה גדולה, "גרין מייל" של פרנק דרבונט בתפקיד האסיר הפרוע "בילי הנער" וורטון שנידון למוות.
בסוף אותה שנה גם התפרסם בזכות תפקידו בפרודיה המדע בדיונית "כיבוש הגלקסיה" בתור השחקן גאי פליגמן.
בשנת 2000 הופיע בקומדיית הפעולה "המלאכיות של צ'רלי" בתפקיד נבל הסרט, גאון המחשבים אריק נוקס.

ב-2001 השתתף בסרט הפשע של דייוויד מאמט "השוד". ב-2002 זכה רוקוול להוביל סרט גדול ראשון בקריירה שלו, דרמת הריגול של ג'ורג' קלוני "וידויים של מוח מסוכן". בסרט שיחק בתור המפיק ומנחה השעשועון צ'אק באריס וזכה בפרס השחקן הטוב ביותר של פסטיבל ברלין.
ב-2003 הופיע במותחן הפשע של רידלי סקוט "אנשי המזימות" בתור פרנק מרסר השותף העסקי של הרמאי המקצוען רוי ווקר (ניקולס קייג').

ב-2005 זכה לאהדה רבה מהקהל בזכות תפקידו בעיבוד הקולנועי לספר המדע בדיוני "מדריך הטרמפיסט לגלקסיה" בתור זאפוד ביבלברוקס נשיא הגלקסיה.
ב-2007 שיחק רוקוול במערבון בהפקתם של רידלי סקוט ובראד פיט "ההתנקשות בג'סי ג'יימס על ידי הפחדן רוברט פורד" בתור האקדוחן צ'ארלי פורד אחיו של הפושע הצעיר רוברט פורד (קייסי אפלק).
ב-2008 שיחק בתפקיד הראשי בתור ויקטור מאנצ'יני המכור לסקס בקומדיה השחורה "עמוק בגרון" ובתור העיתונאי ג'יימס רסטון ג'וניור, שאת שירותיו שוכר העיתונאי הבריטי דייוויד פרוסט (מייקל שין) בדרמה הפוליטית המוערכת של רון הווארד "פרוסט/ניקסון".

ב-2009 זכה רוקוול לשבחים וביקורות מהללות על הופעתו בדרמת החלל המסתורית "ירח", בתור האסטרונאוט המבודד סם בל הנכנס לפרנויות לאחר 3 שנות שהות בחלל. כמו כן שיחק דרמה הקומית "כולם בסדר" בתור רוברט גוד איתו מנסה אביו פרנק (רוברט דה נירו) לחדש את קשרם הרופף ודיבב בסרט האנימציה "כוח G".

ב-2010 שיחק רוקוול בשובר הקופות "איירון מן 2" בתפקיד סוחר הנשק ג'סטין האמר ובכך סגר מעגל עם הבמאי ג'ון פאברו, שרצה אותו לתפקיד הראשי של טוני סטארק בסרט "איירון מן". פבארו לקח את רוקוול גם בשנה שלאחר מכן לסרטו "בוקרים וחייזרים" (בישראל נקרא הסרט "הפלישה למערב"), שם שיחק בתור בעל הפאב דוק.
לקראת סוף 2010 שיחק לצידה של זוכת שני פרסי האוסקר הילרי סוונק בסרט דרמה "הפרקליטה" בתפקיד קני ווטרס המואשם ברצח, על התפקיד קיבל רוקוול ביקורות טובות.

בשנת 2014 שיחק בתפקיד קטן בדרמה "התבגרות מאוחרת" בכיכובן של קירה נייטלי וקלואי גרייס מורץ.

בשנת 2017 שיחק בסרט הקולנוע "שלושה שלטים מחוץ לאבינג, מיזורי", על תפקידו זכה לשבחים ופרסים רבים, בהם פרס אוסקר לשחקן המשנה הטוב ביותר, פרס גלובוס הזהב לשחקן המשנה הטוב ביותר, פרס גילדת שחקני המסך ופרס באפט"א לקולנוע לשחקן המשנה הטוב ביותר. 

בשנת 2019 שיחק במיני-סדרה הביוגרפית "פוסי/ורדון", ברשת FX Networks, אודות חייו של בוב פוסי. על תפקידו בסדרה זכה בפרס גילדת שחקני המסך לשחקן הטוב ביותר בסרט טלוויזיה או במיני-סדרה.

בשנת 2022 דיבב את מר זאב, הדמות הראשית בסרט ההנפשה הממוחשבת "לא רעים בכלל". באותה שנה קיבל מועמדות לפרס טוני על תפקידו בחידוש השלישי למחזה "אמריקן באפלו" פרי עטו של דייוויד מאמט.

## חיים אישיים
רוקוול מעולם לא היה נשוי, ובראיון משנת 2007 הצהיר "אני בהחלט לא רוצה להיות הורה. זה לא התיק שלי".

הוא נמצא במערכת יחסים עם השחקנית לזלי ביב מאז 2007, לאחר שהכירו בלוס אנג'לס בזמן שצילמו את "פרוסט/ניקסון". שניהם הופיעו יחד גם בסרט "איירון מן 2" ובסדרה "הלוטוס הלבן". 

## פילמוגרפיה

### קולנוע

### טלוויזיה

### תיאטרון

## קישורים חיצוניים

* 
* 

## הערות שוליים

קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:זוכי פרס גלובוס הזהב: קולנוע: שחקן משנה
קטגוריה:זוכי פרס גילדת שחקני המסך - שחקנים
קטגוריה:זוכי אוסקר: שחקן המשנה הטוב
קטגוריה:זוכי פרס ACTAA: שחקן המשנה הטוב
קטגוריה:זוכי פרס איגוד מבקרי הקולנוע האמריקאי לשחקן המשנה הטוב ביותר
קטגוריה:שחקנים ביקום הקולנועי של מארוול
קטגוריה:אל-הוריים אמריקאים
קטגוריה:אמריקאים שנולדו ב-1968